Skulle Jonas Vingegaard have gjort mere for holdet, eller gjorde han rigeligt? Det er blevet et af de store samtaleemner efter Tourens hektiske 2. etape, og hovedpersonerne på Jumbo-Visma-mandskabet er ikke helt enige om svaret. Debatten er opstået, efter at Jumbo-Vismas Wout van Aert måtte nøjes med andenpladsen bag Victor Lafay, der havde held med at stikke af fra favoritgruppen. Kunne Jonas Vingegaard have gjort mere for at hjælpe sin belgiske holdkammerat? Ja, mener en sportsdirektør. Ja, mener en Jumbo-Visma-rytter. Nej, mener Vingegaard: - Jeg synes allerede, at jeg gjorde noget for Wout van Aert. Jeg kunne have været selvisk og valgt at samarbejde med Pogacar. Så set i det perspektiv hjalp jeg på en måde med, at jeg ikke trak med Pogacar, siger Jonas Vingegaard og tilføjer: - Jeg skal kun fokusere på klassementet, og selvfølgelig har vi forskellige mål, og vi er alle superskuffede, og vi ville virkelig gerne have haft Wout van Aert til at vinde i dag. I Belgien taler man om, at du ikke gør nok for Wout. Jeg synes ikke, det er fair, men hvad mener du om det? - Jeg synes heller ikke, det er fair. Jeg synes allerede, at jeg hjælper ham ved ikke at trække med Pogacar, siger Vingegaard i klyngen til den belgiske reporter. Sportsdirektører med forskellige syn på sagen Jumbo-Vismas sportsdirektør Frans Maassen mener, at den danske kaptajn potentielt kunne have gjort forskellen. - Han (Vingegaard, red.) fokuserer selvfølgelig så meget på Pogacar. Set i bakspejlet kunne han have gjort noget. Men du regner heller ikke med et angreb fra Lafay på de sidste kilometer, siger Maassen ifølge Wielerflits. Etapevinderen satte sit angreb ind med 700 meter til mål, efter at Wout van Aert flere gange havde neutraliseret andre angreb. Holdets anden sportsdirektør Grischa Niermann var overbevist om, at Tiesj Benoot og Wilco Keldermann, som også var en del af favoritgruppen, kunne have hjulpet Wout van Aert tiltrækkeligt. Det fortæller Niermann til Sporza. Han frikender således også Jonas Vingegaard: - Hvis nogen begik en fejl i dag, må du give mig skylden, siger sportsdirektøren. Vingegaard kunne have gjort forskellen, mener holdkammerat Wilco Kelderman, der er i gang med sin første sæson på Jumbo-Visma – og dermed også sit første Tour de France med flokken – hælder til at være enig med sin sportsdirektør. Kunne Vingegaard have gjort noget? - Det er svært at sige. Vi er nødt til at kigge på det her. Det er sådan, det er. Man kan ikke forudsige alt. Det ville helt sikkert have gjort forskellen i dag, og så ville vi have haft sejren i hus. Desværre gik det ikke sådan, siger Kelderman. Den rutinerede Jumbo-Visma-rytter Tiesj Benoot mener ikke, at der er noget at komme efter. Jonas Vingegaard er her nemlig for at vinde Touren. - Jonas redder sig selv. Det giver mening, det er aftalen, hvis du går efter en Tour-sejr, siger Benoot til Sporza. Wout van Aert har endnu ikke udtalt sig om situationen, men da han ankom til holdbussen efter etapen, smed den belgiske superstjerne sin cykel på asfalten, inden han tydeligt frustreret gik ind bag gardinet og op i bussen. Andenpladser samler den belgiske superstjerne tilsyneladende ikke på.

Referat:
Stor ærgrelse over den missede etapesejr på Jumbo-Visma-mandskabet.